15-il persuna oħra jinsabu rikoverati l-isptar Il-Pulizija Kanadiża arrestaw żagħżugħ ta’ 25 sena li kien qed isuq vann mikri u li allegatament baqa’ dieħel bih fuq in-nies f’Toronto. Għaxar persuni tilfu ħajjithom u 15 oħra jinsabu rikoverati fl-isptar. Uffiċjali li tkellmu ma’ midja internazzjonali qalu li l-inċident seħħ apposta iżda l-motivazzjoni għadha mhux magħrufa. Minkejja li s-suspettat insista li kien armat, il-pulizija rnexxielhom jikkalmawh u jarrestaw mingħajr ma kellhom għalfejn jiftħu n-nar. Filmat li xxandar fuq CBC News juri ż-żagħżugħ jipponta arma lejn il-pulizija u jgħajjat “oqtluni.” Uffiċjal tal-pulizija beda jkellmu, jitolbu biex jinżel mal-art. Minkejja li baqa’ jinsisti li għandu arma tan-nar, l-uffiċjal wieġbu li ma jimpurtahx u baqa’ jinsisti miegħu biex jinżel mal-art u jitlaq l-arma.